進謝御書古詩
作者：周必大
朝代：宋

paragraphs: 允文元祐詞臣軾，勁節名章世無敵。
御前曾賜紫薇詩，袖裏驪珠光的爍。
小臣謬直白玉堂，也紆皇眷摛雲章。
雲章元是七德舞，字字筆法超鍾王。
兩朝相望九十祀，長慶集中偏屬意。
咸池日照草木光，天門龍躍魚蝦悸。
我皇英銳真太宗，文武神聖功德隆。
黄鉞指期擒頡利，捷書先獻大安宮。
元和學士白居易，臣非其才私有志。
願隨班賀四海清，續唐之歌誇萬世。